Mur de Gorizia

El mur de Gorizia a l'è stada 'na ringhera fada su in del 1947 per partì la zona de ministrazion italiana de Gorizia con quella sotta ministrazion jugoslava, poeu deventata Noeuva Gorizia. Protegiuda cont di mitrajatris, la divideva la Piazza de la Transalpina a mità e la limitava l'access a la stazion, on temp quella principala de la città. El mur, che 'l divideva a mità ona città in tra el capitalism e 'l socialism, a l'era despess sociaa al mur de Berlin e de facc pocch dopo che i todisch han traa giò el mur a Berlin di esponent del Moviment Social Italian, guidaa del Gianfranco Fini, han provaa a tràll giò cont di picch, ma hinn staa fermaa di forz de l'orden italian.

Domà in del 2004, cont l'ingress de la Slovenia in l'Union europea, el mur de la piazza a l'è staa traa giò, ma la libera circolazion a l'era limitada a la piazza e per entrà in Italia o in Slovenia a l'era necessari mostrà i ducument. Domà in del dicember 2007, cont l'ingress in l'Area Schengen de la Slovenia, a l'è staa possibel viaggià liberament, anca se giamò del 2006 la polizia slovena la controllava no i valich pussee piscinitt.

 Riferiment 
Gorizia: 10 anni fa cadeva l’ultimo muro d’Europa
Gorizia-Nova Gorica e il confine che non c’è più 

Categoria:Storia italiana
Categoria:Storia slovena